‘બહુ જીવ્યાં. ઈઠ્ઠોતેર કંઈ ઓછાં છે?’ મળવા આવનાર સાથે ઝીણા સાદે થોડું થોડું બોલતાં કાશીમા કહે છે : ‘હવે તો ભગવાન લઈ લે તો સારું. આ પીડાઓ નથી વેઠાતી. ને ઘરનાંને પણ કેટલી તકલીફ !’ મૃત્યુનું વહેવારુ મહત્વ સ્વીકારતાં હોય એમ કાશીમા બોલે. પોતાના કથનની શું પ્રતિક્રિયા થાય છે તે જાણવા માટે સાંભળનારના ચહેરા પરના ભાવ વાંચવા મથે. અને એ ભાવ વાંચીને મનમાં સમજી જાય કે હું બોલી એનો જ પડઘો એ ચહેરા પર પડેલો છે. કોઈ ઈચ્છતું નથી કે ડોશી લાંબું જીવે !